Iroq armiyasi Saudiya bilan chegaradagi cho‘lni IShIDdan tozalashni boshladi

Iroq armiyasi mamlakatning Saudiya Arabistoni bilan chegarasidagi cho‘lni IShID terrorchilik tashkiloti jangarilaridan tozalash bo‘yicha operatsiyani boshladi. Bu haqda Iroq g‘arbidagi Anbar viloyatida turgan qurolli kuchlar qo‘mondoni, general-mayor Mahmud al-Falaxiy ma’lum qildi, deya xabar bermoqda “Kommersant”.

“Armiya, politsiya va qabila ko‘ngillilari bo‘linmalari, shuningdek, Iroq va xalqaro koalitsiya harbiy-havo kuchlari ko‘magida harakat qilayotgan chegara qo‘shinlari bugun tongdan Anbar cho‘lini Iroq—Saudiya yo‘nalishi bo‘ylab tozalash bo‘yicha keng miqyosli operatsiyani boshladi”, — dedi harbiy qo‘mondon.
Eslatib o‘tamiz, dekabr oyi boshida Iroq bosh vaziri Haydar al-Obodiy mamlakat IShID ustidan g‘alaba qozonganini e’lon qilgan edi. U Iroq armiyasi Suriya bilan chegaradosh barcha hududlar ustida nazorat o‘rnatgani, shunday qilib, IShIDga qarshi urush g‘alaba bilan yakunlanganini ma’lum qilgan edi.